CELEX: 32013R0055
Language: hu
Date: 2012-12-17 00:00:00
Title: A Tanács 55/2013/EU rendelete ( 2012. december 17. ) az eurokészpénz euroövezethez tartozó tagállamok közötti, határon átnyúló, üzletszerű közúti fuvarozásáról szóló 1214/2011/EU európai parlamenti és tanácsi rendelet hatályának kiterjesztéséről

24.1.2013   
            
            
               HU
            
            
               Az Európai Unió Hivatalos Lapja
            
            
               L 21/1
            
         
      A TANÁCS 55/2013/EU RENDELETE
   
   (2012. december 17.)
   az eurokészpénz euroövezethez tartozó tagállamok közötti, határon átnyúló, üzletszerű közúti fuvarozásáról szóló 1214/2011/EU európai parlamenti és tanácsi rendelet hatályának kiterjesztéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 352. cikkére,
   tekintettel az Európai Bizottság javaslatára,
   tekintettel az Európai Parlament egyetértésére,
   a jogalkotási aktus tervezetének a nemzeti parlamenteknek való továbbítását követően,
   tekintettel az Európai Központi Bank véleményére (1),
   különleges jogalkotási eljárás keretében,
   mivel:
   
               (1)
            
            
               Az 1214/2011/EU európai parlamenti és tanácsi rendelet (2) célja a tagállamok közötti, határon átnyúló készpénzfuvarozás megkönnyítése. Az említett rendelet azonban csak azon tagállamok területén alkalmazandó, amelyek közös pénzneme az euro.
            
         
               (2)
            
            
               Egy tagállamban az átállás lefolytatásakor szükség van az eurokészpénz már euroövezeti tagállamokból való fuvarozására, mivel az átálláshoz szükséges eurobankjegyeket rendszerint a meglévő euroövezeti készletekből szállítják, és mivel az euroérméket gyakran teljesen vagy részben külföldön állítják elő.
            
         
               (3)
            
            
               Ezért szükséges, hogy az 1214/2011/EU rendelet az euro elfogadására készülő tagállamokra is alkalmazandó legyen. Az említett rendeletet attól a naptól kezdve kell alkalmazni, amikor a Tanács az euro használatára vonatkozó eltérésüket megszüntető határozatot hoz.
            
         
               (4)
            
            
               Mivel e rendelet célját, nevezetesen az eurokészpénznek az euroövezethez jelenleg tartozó tagállamok és az euro bevezetése előtt álló tagállamok közötti, határon átnyúló, üzletszerű közúti fuvarozásának az elősegítését a tagállamok az e területre vonatkozó igen részletes és eltérő nemzeti szabályozási rendszerek miatt nem tudják kielégítően megvalósítani, és ezért az intézkedés léptéke és hatásai miatt az uniós szinten jobban megvalósítható, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket,
            
         ELFOGADTA EZT A RENDELETET:
   1. cikk
   Az 1214/2011/EU európai parlamenti és tanácsi rendelet azon tagállamok területén alkalmazandó, amelyek még nem fogadták el az eurót, attól a naptól kezdve, amikor a Tanács az Európai Unió működéséről szóló szerződés 140. cikkének (2) bekezdésével összhangban az adott tagállam esetében az euro használatára vonatkozó eltérést megszüntető határozatot hoz.
   2. cikk
   Ez a rendelet tizenkét hónappal az Európai Unió Hivatalos Lapjában való kihirdetését követően lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. december 17-én.
      
         
            a Tanács részéről
         
         
            az elnök
         
         S. ALETRARIS
         
      
   
   
      (1)  A 2010. október 5-i vélemény (HL C 278., 2010.10.15., 1. o.).
   
      (2)  HL L 316., 2011.11.29., 1. o.